[{"text_idx": "#000000", "text": "Local and National News for Carmarthenshire"}, {"text_idx": "#000004", "text": "Mae cryfhau seiliau cymunedol ein hiaith yn wyneb newidiadau sosio-economaidd a chymdeithasol yn hanfodol er mwyn cynnal a chynyddu defnydd o\u2019r Gymraeg yn y cymunedau hyn, ac felly yn ganolog i weledigaeth Cymraeg 2050\u2013Miliwn o siaradwyr. Er mwyn i\u2019r Gymraeg ffynnu mae angen cymunedau cynaliadwy a chyfleoedd gwaith da yn yr ardaloedd lle mae\u2019n cael ei siarad yn eang."}, {"text_idx": "#000005", "text": "Mae sefydlu\u2019r Comisiwn hefyd yn adlewyrchu\u2019n hymrwymiad i brif-ffrydio\u2019r Gymraeg ar draws pob elfen o\u2019n gwaith ni yn Llywodraeth Cymru. Sicrhau fod y Gymraeg yn cael ei hystyried yng nghyd-destun gwaith pob ti\u0302m, ym mhob adran ar draws y Llywodraeth, bob tro."}, {"text_idx": "#000006", "text": "Bydd y Comisiwn Cymunedau Cymraeg yn cyhoeddi adroddiad cyn pen dwy flynedd. Bydd yr adroddiad hwn yn gwneud argymhellion polisi ac yn ystyried pa ymyraethau allai fod yn fuddiol o ran ymateb i gyd-destunau sosio-economaidd, cymdeithasol ac addysgol sydd yn effeithio ar gynaliadwyedd y Gymraeg fel iaith gymunedol. Gall hefyd gynnig argymhellion o ran polisi iaith mewn modd mwy uniongyrchol."}, {"text_idx": "#000007", "text": "Yn ogystal, bydd y Comisiwn yn cynnig dadansoddiad o ganlyniadau cyfrifiad 2021 yn ein cymunedau Cymraeg. Bydd hyn yn ein cynorthwyo i ddeall yn well beth yn union yw sefyllfa gyfredol ein hiaith. Bydd y gwaith hwn yn adnabod ardaloedd o sensitifrwydd ieithyddol lle y gall fod angen ymyrraeth polisi benodol er mwyn cefnogi a chryfhau\u2019r Gymraeg fel iaith gymunedol."}, {"text_idx": "#000008", "text": "Yn dilyn cyflwyno argymhellion i\u2019r Llywodraeth ynghylch y Gymraeg fel iaith gymunedol mewn ardaloedd o sensitifrwydd ieithyddol, bydd y Comisiwn wedyn yn ystyried dyfodol y Gymraeg fel iaith gymunedol mewn ardaloedd eraill o Gymru."}, {"text_idx": "#000009", "text": "Bydd y Comisiwn yn cael ei gadeirio gan Dr. Simon Brooks. Rwy\u2019n falch heddiw o gyhoeddi enwau aelodau\u2019r Comisiwn i gyd. Bydd yr aelodau yn gwasanaethu yn ystod y cyfnod pan ystyrir y Gymraeg fel iaith gymunedol mewn ardaloedd o sensitifrwydd ieithyddol. Dyma\u2019r aelodau:"}, {"text_idx": "#000014", "text": "\u201cFel Comisiwn, byddwn ni\u2019n edrych ar sefyllfa ieithyddol cymunedau Cymraeg eu hiaith heddiw, er mwyn gwneud argymhellion polisi a fydd yn helpu i\u2019w diogelu ar gyfer cenedlaethau\u2019r dyfodol."}, {"text_idx": "#000015", "text": "Bydd y Comisiwn yn llunio adroddiad cynhwysfawr, a fydd yn pontio meysydd polisi sy\u2019n cynnwys addysg a\u2019r economi. Drwy edrych ar y rhain gyda\u2019n gilydd, ry\u2019n ni am helpu i ddatblygu atebion i\u2019r heriau sy\u2019n wynebu ein holl gymunedau Cymraeg eu hiaith. Mae Cymraeg yn perthyn i ni i gyd, ac mae datblygu cymunedau Cymraeg yn hanfodol i\u2019w dyfodol fel iaith fyw.\u201d"}]